Id-Direttiva tal-Kummissjoni
tal-25 ta’ Lulju 1980
dwar il-metodu ta’ analiżi tal-Komunità sabiex jiġi stabbilit il-kontenut ta’ aċidu erukiku fi żjut u f’xaħmijiet maħsuba sabiex jiġu użati bħala tali għal konsum mill-bnedmin u f’oġġetti ta’ l-ikel li fihom żjut u xaħmijiet miżjuda
(80/891/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat id-Direttiva tal-Kunsill 76/621/KEE ta’ l-20 ta’ Lulju 1976 dwar l-iffissar tal-livell massimu ta’ aċidu erukiku fi żjut u f’xaħmijiet maħsuba sabiex jiġu użati bħala tali għal konsum mill-bnedmin u f’affarijiet ta’ l-ikel li fihom żjut u xaħmijiet [1], u b’mod partikolari l-Artikolu 3 tagħha,
Billi l-Artikolu 2 tad-Direttiva 76/621/KEE jipprovdi li, mill-1 ta’ Lulju 1979, il-kontenut ta’ l-aċidu erukiku tal-prodotti li hemm referenza għalihom fl-Artikolu 1 ta’ dik id-Direttiva, ikkalkulat fuq il-livell totali ta’ aċidi grassi fil-komponent ta’ xaħam, ma jistax ikun aktar minn 5 %;
Billi l-Artikolu 3 tad-Direttiva 76/621/KEE jipprovdi li l-kontenut ta’ l-aċidu erukiku għandu jiġi stabbilit b’metodu ta’ analiżi tal-Komunità;
Billi r-Regolament (KEE) Nru 1470/68 tat-23 ta’ Settembru 1968 dwar it-teħid u tnaqqis ta’ kampjuni u l-kalkolazzjoni tal-kontenut ta’ żejt, impuritajiet u umdità fi żrieragħ taż-żejt [2], jistabbilixxi fl-Anness VI, kif introdott bir-Regolament (KEE) Nru 72/77 [3], metodu ta’ analiżi li jistabbilixxi l-kontenut ta’ aċidu erukiku ta’ żrieragħ tal-kolza u tal-lift; billi dan il-metodu għandu jiġi użat bħala metodu ta’ screening;
Billi ma huwiex possibbli, meta l-kostitwent ta’ aċidi grassi ta’ żjut u ta’ xaħmijiet jiġi analizzat permezz ta’ kromotografija ta’ gass-likwidu taħt kondizzjonijiet normali, li l-aċidu erukiku jintgħaraf minn isomeri oħra ta’ aċidu dokosenojku bħal aċidu ċetolejku;
Billi huwa neċessarju li jiġi stabbilit il-livell ta’ aċidu erukiku fi żjut u xaħmijiet, kif ukoll f’oġġetti ta’ l-ikel li magħhom ikunu ġew miżjuda żjut jew xaħmijiet, li jistgħu jkun fihom aċidu ċetolejku u isomeri oħra ta’ aċidu dokosenojku;
Billi ma hemmx bżonn li jiġi stabbilit il-livell ta’ aċidu erukiku fi żjut u xaħmijiet u f’oġġetti ta’ l-ikel li magħhom ikunu ġew miżjuda żjut jew xaħmijiet meta, wara li jiġu użati l-metodi ta’ analiżi ta’ screening, ikunu nstabu li ma kienx fihom aktar minn 5 % ta’ l-aċidi dokosenojċi totali jew aċidi ċis-dokosenoiċi;
Billi, sakemm jiġi introdott metodu ta’ analiżi mtejjeb sabiex jiġi stabbilit l-aċidu erukiku, dan il-metodu ta’ analiżi jiġi kkunsidrat bħala li l-aktar wieħed adatt fil-preżent;
Billi l-miżuri li għalihom hemm provdut f’din id-Direttiva huma bi qbil ma’ l-opinjoni tal-Kumitat Permanenti dwar l-Oġġetti ta’ l-Ikel,
ADOTTAT DIN ID-DIRETTIVA:
L-Artikolu 1
L-Istati Membri għandhom jeħtieġu li l-analiżi meħtieġa sabiex jiġi stabbilit il-kontenut ta’ aċidu erukiku tal-prodotti li hemm referenza għalihom fl-Artikolu 1 tad-Direttiva 76/621/KEE issir kif stipulat fl-Artikolu 2.
L-Artikolu 2
1. Għal għanijiet ta’ screening għandu jiġi stabbilit wieħed minn dawn li ġejjin:
(a) il-kontenut ta’ aċidu dokosenojku totali ta’ prodotti li hemm referenza għalihom fl-Artikolu 1 bl-użu tal-metodu stipulat fl-Anness VI għal Regolament (KEE) Nru 1470/68; jew
(b) il-kontenut ta’ aċidu ċis-dokosenojku totali ta’ prodotti li hemm referenza għalihom fl-Artikolu 1, bil-metodu stipulat fl-Anness VI għar-Regolament (KEE) Nru 1470/68 bl-użu ta’ kromotografija ta’ gass-likwidu f’kondizzjonijiet li bihom iċ-ċis-isomeri u t-trans-isomeri ta’ aċidi dokosenojċi jiġu sseparati, fażijiet stazzjonarji adattati għal dan il-għan huma, bħala eżempju, il-cyanopropylpolysiloxanes jew kristalli likwidi.
2. Jekk il-kontenut totali ta’ jew:
(a) aċidi dokosenojċi, stabbilit skond il-paragrafu 1 (a), jew
(b) aċidi ċis-dokosenojċi, stabbilit skond il-paragrafu 1 (b),
tal-prodotti li hemm referenza għalihom fl-Artikolu 1, kalkulati fuq il-kontenut ta’ aċidu grass totali fil-komponent ta’ xaħam, ma jaqbiżx 5 %, ma għandha tkun meħtieġa l-ebda kalkolazzjoni oħra. Inkella, il-kontenut ta’ aċidu erukiku għandu jiġi stabbilit bil-metodu stipulat fl-Anness ma’ dan.
L-Artikolu 3
Stati Membri għandhom idaħħlu fis-seħħ il-liġijiet, regolamenti jew dispożizzjonijiet amministrattivi meħtieġa sabiex jikkonformaw ma’ din id-Direttiva mhux aktar tard mill-1 ta’ Frar 1982. Għandhom jinfurmaw mill-ewwel lill-Kummissjoni b’dan.
L-Artikolu 4
Din id-Direttiva hija indirizzata lill-Istati Membri.
Magħmula fi Brussel, fil-25 ta’ Lulju 1980.